পুজোর আগেই আসছে সৌরভ-যীশুর প্রযোজনার প্রথম কাজ

কলকাতা: ২০২৫ সালের নববর্ষে শুরু হয়েছিল যীশু সেনগুপ্ত (Jisshu Sengupta) এবং সৌরভ দাসের নতুন প্রযোজনা সংস্থা। এবার দুর্গাপুজোয় আসতে চলেছে সৌরভ এবং যীশুর প্রযোজনা সংস্থার প্রথম কাজ। প্রযোজনা সংস্থার নাম ‘হোয়াই সো সিরিয়াস ফিল্মস’ (Why So Serious Films)। সকলেই অপেক্ষায় ছিলেন দুই অভিনেতা মিলে কী কী চমক দেবেন সকলকে। সিনেমা না সিরিজ কী আসতে চলেছে?

শুধু খেলার মাঠে বা অভিনয়ের মঞ্চে নয়, প্রযোজনা সংস্থাতেও একসঙ্গে জুটি বেঁধেছেন এই দুই তারকা সৌরভ দাস (Saurav Das)-যীশু সেনগুপ্ত। যেহেতু দুই তারকার প্রিয় চরিত্র ব্যাটম্যানের জোকার, তাই জোকারের প্রিয় সংলাপ ‘হোয়াই সো সিরিয়াস’ সংলাপটি মাথায় রেখেই প্রযোজনা সংস্থার নাম রাখা হয়েছে। এবার দুর্গাপুজোয় আসতে চলেছে সৌরভ এবং যীশুর প্রযোজনা সংস্থার প্রথম কাজ। এই বছরের দুর্গাপুজোর প্রথম গান (Durga Puja Song) নিয়ে আসতে চলেছে এই প্রযোজনা সংস্থা। যীশু এবং সৌরভের প্রযোজনা সংস্থার প্রথম গান ‘দুগ্গা মা এসেছে’ – এর প্রথম ঝলক মুক্তি পেয়েছে।

দুর্গাপুজোর গান নিয়ে আসছে যিশু-সৌরভ দাসের প্রযোজনা সংস্থা। সেখানে পরিচালকের আসনে বসছেন যিশু সেনগুপ্ত। অভিনেতা, প্রযোজক রূপে তাঁকে চেনেন সকলে। এই প্রথম পরিচালনা করছেন তিনি। ইন্দ্রদীপ দাসগুপ্তের সুরে, অন্তরা মিত্রর কন্ঠে শোনা যাবে ‘দুগ্গা মা এসেছে’। গানটির কথা লিখেছেন প্রসূন। এই গানে প্রধান মুখ হিসাবে রয়েছেন অভিনেত্রী দর্শনা বণিক। ইতিমধ্যে গানের শ্যুটিং শেষ। প্রকাশ্যে এসেছে দর্শনার প্রথম লুক। বনেদি বাড়ির দুর্গাপুজোর আবহে লাল শাড়ি- সোনার গয়নায় সেজেছেন নায়িকা। গানটি বানানো হয়েছে দক্ষিণপাড়া দুর্গোৎসব কমিটির জন্য। পুজোর সময় এই গানটি দারুণ জনপ্রিয়তা পাবে বলেই বিশ্বাস নির্মাতাদের।

অন্য খবর দেখুন